Ir-Regolament tal-Kummissjoni (KE) Nru 297/2004
tad-19 ta’ Frar 2004
li jissuplimenta l-Anness għar-Regolament (KE) Nru 2400/96 dwar id-dħul ta’ ċerti ismijiet fir-Reġistru tad-denominazzjonijiet ta’ l-oriġini protetti u ta’ l-indikazzjonijiet ġeografiċi protetti (Ensaimada de Mallorca jew Ensaimada mallorquina)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi il-Komunitajiet Ewropej,
Wara li kkunsidrat ir-Regolament tal-Kunsill (KEE) Nru 2081/92 ta’ l-14 ta’ Lulju 1992 dwar il-protezzjoni ta’ l-indikazzjonijiet ġeografiċi u deniminazzjonijiet ta’ l-oriġini għall-prodotti agrikoli u oġġetti ta’ l-ikel [1], u b’mod partikolari l-Artikolu 6(3) u (4) tiegħu,
Billi:
(1) Taħt l-Artikolu 5 tar-Regolament (KEE) Nru 2081/92, Spanja bagħtet lill-Kummissjoni applikazzjoni għar-reġistrazzjoni ta’ l-isem "Ensaimada de Mallorca" jew "Ensaimada mallorquina" bħala indikazzjoni ġeografika.
(2) Skond l-Artikolu 6(1) ta’ dan ir-Regolament, instab li l-applikazzjoni tissodisfa l-kriterji kollha stabbiliti fih u li b’mod partikolari li fiha l-informazzjoni kollha meħtieġa bi qbil ma’ l-Artikolu 4 tiegħu.
(3) L-ebda prospett ta’ oġġezzjoni, fis-sens ta’ l-Artikolu 7 tar-Regolament (KEE) Nru 2081/92 [2], ma ntbagħat lill-Kummissjoni wara l-pubblikazzjoni tal-Ġurnal Uffiċjali ta’ l-Unjoni Ewropea dwar l-isem li jinsab elenkat fl-Anness għal dan ir-Regolament.
(4) Konsegwentement l-isem jikkwalifika għall-inklużjoni fir-"Reġistru ta’ denominazzjonijiet ta’ l-oriġini protetti u indikazzjonijiet ġeografiċi protetti" u protezzjoni fuq livell Komunitarju bħala indikazzjoni ġeografika protetta.
(5) L-Anness għal dan ir-Regolament jissuplimenta l-Anness għar-Regolament tal-Kummissjoni (KE) Nru 2400/96 [3],
ADOTTAT DAN IR-REGOLAMENT:
Artikolu 1
L-isem elenkat fl-Anness għal dan ir-Regolament qiegħed hawnhekk jiżdied ma’ l-Anness għar-Regolament (KE) Nru 2400/96 u mniżżel bħala indikazzjoni ġeografika protetta (IĠP) fir-"Reġistru tad-deniminazzjonijiet ta’ l-oriġini protetti u indikazzjonijiet ġeografiċi protetti" imsemmi fl-Artikolu 6(3) tar-Regolament (KEE) Nru 2081/92.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta’ Frar 2004.